b"\n_START_ARTICLE_\nMar\xc3\xada Luisa Cava de Llano y Carri\xc3\xb3\n_START_SECTION_\nBiografia\n_START_PARAGRAPH_\nLlicenciada en Dret a la Universitat de Barcelona (1966-1971), marx\xc3\xa0 a Eivissa, on fou delegada del Col\xc2\xb7legi d'Advocats de les Illes Balears. Militant d'Alian\xc3\xa7a Popular primer i del Partit Popular despr\xc3\xa9s, n'ha estat sotssecret\xc3\xa0ria a les Illes Balears. _NEWLINE_Entre altres c\xc3\xa0rrecs pol\xc3\xadtics ha estat regidora de l'ajuntament d'Eivissa (1987-1991), vicepresidenta primera i Consellera d'Hisenda del Consell Insular d'Eivissa i Formentera i vicepresidenta del Parlament de les Illes Balears (1991-1993). El 1993 abandon\xc3\xa0 els c\xc3\xa0rrecs per a presentar-se com a diputada per Eivissa i Formentera a les eleccions generals espanyoles de 1993, esc\xc3\xb3 que revalid\xc3\xa0 a les eleccions de 1996 i 2000. Ha estat Portaveu de la Comissi\xc3\xb3 Mixta per a l'Estudi del Problema de les Drogues._NEWLINE_El 2005 fou nomenada adjunta primera del Defensor del Poble. A partir de l'1 de juliol del 2010, arran del cessament del titular Enrique M\xc3\xbagica, assum\xc3\xad aquest c\xc3\xa0rrec en funcions. Com a defensora del poble en funcions, una de les seves primeres accions va consistir a rec\xc3\xb3rrer la llei d'acollida aprovada pel Parlament de Catalunya, argumentant que el catal\xc3\xa0 no pot tenir un car\xc3\xa0cter preferent a les administracions a Catalunya. Tamb\xc3\xa9 va afirmar que no pensava transigir en les reclamacions del S\xc3\xadndic de Greuges, Rafael Rib\xc3\xb3, sobre les compet\xc3\xa8ncies que corresponen a l'Estat espanyol."